นายกรัฐมนตรี ห่วงใยประชาชนที่ได้รับผลกระทบจากน้ำท่วมขัง สั่งกรมชลประทาน จัดจราจรน้ำ
นายทวีศักดิ์ ธนเดโชพล รองอธิบดีกรมชลประทาน เปิดเผยว่า ปัจจุบันทางตอนบนประเทศไทยมีปริมาณฝนลดลง ทำให้ปริมาณน้ำท่าตามแหล่งน้ำธรรมชาติต่างๆ เริ่มมีระดับลดลงไปด้วย ที่ผ่านมากรมชลประทาน ได้ทำการรับน้ำที่ไหลหลากจากทางตอนบนเข้าสู่ทุ่งลุ่มต่ำเจ้าพระยาทั้ง 13 ทุ่ง และในขณะเดียวกันมีแผนระบายน้ำออกจากทุ่งลุ่มต่ำในช่วงเดือนพฤศจิกายน ถึงเดือนธันวาคม นี้ พร้อมทำการปรับลดการรับน้ำเข้าแม่น้ำน้อยผ่านประตูระบายน้ำบรมธาตุ เพื่อช่วยลดผลกระทบบริเวณพื้นที่ลุ่มต่ำทุ่งผักไห่และทุ่งเจ้าเจ็ด ส่วนปริมาณน้ำในคลองพระยาบรรลือและคลองสาขาต่างๆ จะทำการลดการระบายน้ำที่ประตูระบายน้ำผักไห่-เจ้าเจ็ด พร้อมทั้งติดตั้งเครื่องสูบน้ำเคลื่อนที่เพื่อเร่งสูบระบายน้ำออกจากพื้นที่ชุมชนลงแม่น้ำท่าจีนผ่านสถานีสูบน้ำพระยาบรรลือ และระบายลงสู่แม่น้ำเจ้าพระยาผ่านประตูระบายน้ำสิงหนาท 2 ก่อนจะไหลออกสู่ทะเลตามลำดับ  นอกจากนี้ยังสนับสนุนกระสอบทรายและสั่งการให้จัดเจ้าหน้าที่เฝ้าระวังสถานการณ์น้ำตลอด 24 ชั่วโมงส่วนสถานการณ์น้ำในลุ่มน้ำชี-มูล ระดับน้ำทางตอนบนลดลงอย่างต่อเนื่อง ในขณะที่ทางตอนกลางและตอนล่าง ระดับน้ำเพิ่มสูงขึ้นเล็กน้อย กรมชลประทาน ได้ทำการตัดยอดน้ำส่วนเกินเข้าไปเก็บไว้ในแก้มลิง 2 ฝั่งของแม่น้ำชี และงดการระบายน้ำจากเขื่อนลำปาว พร้อมแขวนบานประตูระบายน้ำในแม่น้ำชีทั้ง 6 แห่ง โดยได้ติดตั้งเครื่องผลักดันน้ำตลอดแม่น้ำชี เพื่อเร่งระบายน้ำในปริมาณที่เหมาะสมลงสู่แม่น้ำมูล โดยไม่ส่งผลกระทบต่อระดับน้ำในแม่น้ำมูล ซึ่งก่อนหน้านี้ได้จัดจราจรน้ำในแม่น้ำชี-มูล ในช่วงเวลาน้ำขึ้นสูงสุด ซึ่งจะเหลื่อมเวลากันในจังหวะที่ไหลผ่านตัวเมืองอุบลราชธานี ทำให้ระดับน้ำในแม่น้ำมูลที่ไหลผ่านที่สถานีวัดน้ำ M.7 บริเวณสะพานเสรีประชาธิปไตยไม่เพิ่มสูงขึ้นมากนัก ในขณะที่การระบายลงสู่แม่น้ำโขงยังทำได้ดี เนื่องจากระดับน้ำในแม่น้ำโขงต่ำกว่าแม่น้ำมูลค่อนข้างมาก กรมชลประทาน ได้ติดตั้งเครื่องผลักดันน้ำที่อ.พิมูลสังหาร เร่งระบายน้ำให้ไหลลงสู่แม่น้ำโขงให้เร็วขึ้น หากไม่มีฝนตกลงมาเพิ่ม สถานการณ์น้ำในลุ่มน้ำชี-มูล จะดีขึ้นโดยลำดับในระยะต่อไป